Virallinen lehti nro C 297 , 15/10/1999 s. 0143



KIRJALLINEN KYSYMYS E-0095/99 esittäjä(t): Gerardo Fernández-Albor (PPE) komissiolle (27. tammikuuta 1999) Aihe: Espanjan kieli pakolliseksi oppiaineeksi Yhdysvalloissa Yhdysvaltojen opetusministerin mukaan espanjan kielestä tulee maan koulujärjestelmässä yksi perusoppiaineista. Tämä on eräs Bill Clintonin hallituksen päätavoitteista vuoden 2000 lähestyessä. Clinton totesi eräässä äskettäisessä puheenvuorossaan, että yhdysvaltalaisten lapsien, joiden äidinkieli ei ole espanja, olisi opeteltava espanjaa. Näin ollen Espanjan ja Yhdysvaltojen espanjan kielen opiskelun edistämiseksi allekirjoittaman sopimuksen olisi saatava komission tuki sen vuoksi, mikä merkitys sillä on yhteisön kulttuurin esittelylle Yhdysvalloissa. Voiko komissio kertoa, aikooko se tehdä yhteistyötä Espanjan kanssa espanjan kielen esittelemiseksi Yhdysvalloissa, ja miten se voi osoittaa solidaarisuuttaan keinoilla, jotka auttavat täydentämään siinä havaittuja puutteita? Komission jäsenen Édith Cressoninkomission puolesta antama vastaus (8. maaliskuuta 1999) Kuten arvoisa parlamentin jäsen tietää, yhteisö on päättänyt suosia monikielisyyttä ja edistää sitä opetus- ja koulutusohjelmiensa, erityisesti Socrates-ohjelmaan sisältyvän Lingua-ohjelman puitteissa. Harvinaisempien kielten opetus on etusijalla. Nämä ohjelmat tähtäävät yhteisökielten opettamisen ja oppimisen edistämiseen. Yhteisökielten aseman tukeminen kolmansissa maissa ei kuulu näiden ohjelmien tavoitteisiin. Euroopan yhteisön ja Amerikan yhdysvaltojen väliseen sopimukseen vuodelta 1995 (korkea-asteen koulutuksen ja ammatillisen koulutuksen sekä harjoittelun yhteistyöohjelmasta 23 päivänä lokakuuta 1995 tehty neuvoston päätös 95/487/EY(1)) kuitenkin sisältyy yhtenä tavoitteena yhteisön maiden ja Yhdysvaltojen kansalaisten keskinäisen yhteisymmärryksen edistäminen sekä kyseisten maiden kielten, kulttuurin ja instituutioiden tuntemuksen lisääminen. Tätä ohjelmaa toteutetaan pääasiassa yhteisön ja Yhdysvaltojen yliopistojen välisten yhteistyösopimusten puitteissa kehiteltyjen hankkeiden kautta. Ohjelman tavoitteet ilmaistaan selvästi vuosittaisia ehdotuspyyntöjä koskevissa yleisohjeissa, joissa todetaan opiskelijavaihdon edellytyksiä täsmentävästi seuraavaa: "Ohjelman päätavoitteena on rohkaista opiskelijoita suorittamaan opintojaksoja Atlantin toisella puolella maassa tai alueella, jonka akateeminen, kulttuuri- ja kieliympäristö poikkeaa heidän omastaan. Tämän vuoksi on tärkeää, että ehdotuksessa paneudutaan selkeästi niihin toimenpiteisiin, joita yhteistyökumppaneina toimivien oppilaitosten on toteutettava opiskelijoiden valmentamiseksi vieraaseen kulttuuriin ja kieleen. Kaikkien opiskelijoiden olisi saatava kulttuuriin liittyvää valmennusta ulkomailla oleskeluaan varten, ja kaikkien opiskelijoiden, jotka suorittavat opintojakson maassa, jonka virallinen kieli on eri kuin opiskelijan äidinkieli, olisi saatava valmennusta vastaanottavan maan kielellä sekä ennen ulkomaille lähtöä että sen jälkeen." Koska 16 espanjalaista oppilaitosta osallistuu 33:een tähän mennessä aloitettuun hankkeeseen, espanjalaisissa yliopistoissa opiskelevat amerikkalaiset opiskelijat sekä heitä lähettävät amerikkalaiset yliopistot eivät voi välttyä joutumasta tekemisiin Espanjan kielen ja kulttuurin kanssa. (1) EYVL L 279, 22.11.1995.